Cheste e je la setemane di Babêl Europe. Doman, martars ai 3 di Mai, in direte su Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e torne la trasmission cuindisinâl dedicade a lenghis, musichis, minorancis e nazions cence stât.
Dentri dal prin apontament dal mês di Mai, che al tornarà in onde, in repliche, ancje miercus ai 4 a une dopo misdì, al sarà spazi pe musiche di scoltâ e pe musiche di lei. Tra storie, memorie e atualitât, novitâts discografichis e apontaments, si fevelarà ancje di libris, plui o mancul gnûfs, che a fevelin di musichis babelichis.
In spiete de edizion di chest an dal Salon dal libri di Turin e dal tierç inovâl de presentazion, propit alì dal Lingotto, di Occitania, Friuli, Europa. La mia lingua suona il rock, a vignaran segnalâts uns pôc di titui.
Si fevelarà ancje de Sa Die de sa Sardigna e ancjemò di altris inovâi, in continuitât cu la pontade di Babêl Europe di dôs setemanis indaûr, cuant che si veve fevelât di Resistence, di Liberazion, di memorie, di dirits, di imnis nazionâi e plui in gjenerâl di cjançons.
Dopo des dôs emissions in modulazion di frecuence e in internet – là che la radio libare dai furlans si pues scoltâle ancje cuntune aplicazion di pueste – ancje cheste gnove pontade di Babêl Europe si podarà cjatâle e tornâ a scoltâle in rêt.
Te pagjine web dedicade si puedin scoltâ ancje chês altris trasmissions di Babêl Europe, a tacâ di chê di dôs setemanis indaûr, cu la musiche dai galês Swnami e dai arbereshe Spasulati Band, cun Óró ‘s é do bheatha ‘bhaile cjantade di Sinead O’Connor, cu la version par catalan di Bella Ciao fate de innomenade cjantante catalane Marina Rossell e cuntune altre cerce dal album gnûf dai Lou Dalfin, Musica Endemica.
fur_Latn fur_Latn fur_Latn fur_Latn fur_Latn fur_Latn